《送王云裳大令去任，即次留别诗韵》
清代·章钟岳

我惜良有司，一朝解组去。临行张别筵，欲饮无欢趣。

忆自经兵燹，百废俱未举。譬如皮不存，焉能使毛傅。

及公绾县符，疮痍犹蔽路。公谓谋休养，水利必兼顾。

若夫害马者，去之任毁誉。求治不宜急，急其所当务。

愧我疏野性，夙未通情愫。昨始识荆州，茅塞得新悟。

今读先生诗，冲淡涤尘虑。为语诸同盟，什袭珍斯著。

作者简介：号巩瓯，晚号淡叟，诸生。陶社社友。平生喜修饰，懒吟咏，然每有所作，辄绝工。晚年以某案株连，避地吴中，郁郁死，识者惜之。